Ħarsa lejn l-istejjer ewlenin fil-ġurnali tal-lum
In-Nazzjon jirraporta li hekk kif il-każi attivi ta' COVID19 f'Malta telgħu għall-250, mil-lum se jibdew azzjonijiet industrijali, bit-tobba u l-infermiera jgħidu li mhux sodisfatti bil-miżuri tal-Gvern biex jitqiegħdu restrizzjonijiet fuq l-avvenimenti il-kbar, waqt li l-MUT qed tappella lil kulħadd biex josserva l-prudenza kontra l-imxija bit-tama li l-iskejjel jiftħu mill-ġdid. F'rapport ieħor, il-ġurnal jitkellem maċ-Chairperson tal-Kummissjoni Elettorali tal-Partit Nazzjonalista Peter Fenech li qal li l-partit għaddej bi proċess trasparenti ta' parteċipazzjoni b'regoli ċari biex isaħħaħ id-demokrazija fil-pajjiż. Times of Malta fi storja ewlenija jgħid li x-xhud ewlieni tal-istat fil-każ tal-qtil ta' Daphne Caruana Galizia, Melvin Theuma, jistà jerġa jitkellem u jżomm konverżazzjoni mingħajr il-bżonn ta' għajnuna. Il-ġurnal jitratta ukoll il-multa ta' tliet elef ewro li daħlet fis-seħħ b'avviż legali, għal organizzaturi ta' attivitajiet li jinqabdu jiksru r-regoli ta' distanza soċjali, skond ir-regoli li ħarġu nhar il-Ġimgħa, fosthom li jkun hemm persuna għal kull erba' metri kwadri. F'ritratt separat jidher ajruplan ta' żmien it-Tieni Gwerra dinija, li flimkien ma żewġ ajruplani oħra spiċċaw attrazzjoni f'qiegħ il-baħar. L-Orizzont jikkwota lis-segretarju ġenerali tal-GWU Josef Bugeja, jgħid li jeħtieġ jinsab bilanċ bejn is-saħħa u l-ekonomija, hekk kif illum mistennija ssir il-laqgħa tal-Kunsill Malti għall-Iżvilupp Ekonomiku u Soċjali mal-Prim Ministru Robert Abela. Fi storja separata, jingħad li studju xjentifiku li wettaq il-President tal-Assoċazzjoni Medika Maltija Martin Balzan f'ġurnal akkademiku dwar is-sitwazzjoni tal-COVID19 f'Malta, jikkuntrasta bil-kbir mad-dikjarazzjonijiet li għamel fl-aħħar jiem fejn fost oħrajn beda jsejjaħ lill-Gvern biex idaħħal restrizzjonijiet fuq l-attività ekonomiku u soċjali. Intant, il-GWU u l-Union Print jagħtu tislima lill-ġurnalist veteran Sam Sammut li miet ilbieraħ. The Malta Independent b'intervista ma Maltin li jgħixu fil-Libanu, li qalu li semgħu l-isplużjonijiet, ħassew l-art titriegħed u s-sema tinbidel f'lewn ħamrani. Mario Camilleri, li jgħix madwar 20 kilometru 'il bogħod minn fejn seħħet l-isplużjoni, ddeskriva kif il-ħoss tal-isplużjoni tant kienet qawwija li ħaseb li din seħħet ħafna aktar viċin tagħhom. Ir-rapport hu akkumpanjat b'ritratt tal-ħerba li ħalliet warajha l-isplużjoni. Fi storja oħra, l-ġurnal jgħid li l-għadd ta' każi attivi ta' COVID19 f'Malta telgħu għal kważi 250.